แต่งงานกันนะเดอะวีรีส์ ตอน ทองแพง..ไม่แต่งไม่ได้นะ!
ใครที่เล็งไว้ว่า ฤกษ์งามยามดี ปีนี้จะแต่งงาน โดยเฉพาะในเดือน พ.ย.
6 ส.ค. 2554

ใครที่เล็งไว้ว่า ฤกษ์งามยามดี ปีนี้จะแต่งงาน โดยเฉพาะในเดือน พ.ย. 
ที่ถือว่ามีฤกษ์ดีเลขสวยอยู่หลายวัน ทั้งวันที่ 11 พ.ย. 2554 เพราะถ้าเขียนแบบฝรั่งจะออกมาเป็นวันที่ 11-11-11 และอีกวันหนึ่ง คือ วันที่ 20 พ.ย. 2554 ที่เขียนออกเป็น 2011-2011 ก็ถือเป็นวันเลขสวยอีกวันหนึ่ง 
ถ้าคิดจะไปจองโรงแรม ห้องจัดเลี้ยง ในสองวันดีนี้ละก็ ขอบอกว่า “คิวแน่นเอี้ยด” แต่แค่นั้นยังไม่ทำให้ทั้ง วทจบ. และ วทจส. กลุ้มจนต้องกุมขมับเท่ากับราคาทองคำที่จะต้องนำไปใช้เป็น “ทองหมั้น” ในพิธีแต่งงาน
 




(หมายเหตุ วทจบ. = ว่าที่เจ้าบ่าว และ วทจส. = ว่าที่เจ้าสาว เป็นคำย่อที่หนุ่มๆ สาวๆ ที่กำลังเตรียมตัวแต่งงานใช้เรียกขานกัน)
เพราะล่าสุดเมื่อวันที่ 5 ส.ค. ราคาขายทองคำรูปพรรณบาทละ 23,950 บาท!!!! 
ที่ช้ำหนักไปกว่านั้นคือ กูรูด้านราคาทองประเมินกันว่า สิ้นปีนี้มีโอกาสที่จะเห็นราคาทองในต่างประเทศขยับขึ้นไปถึง 1,800-2,000 เหรียญสหรัฐต่อออนซ์ และถ้าถึงวันนั้นราคาขายทองคำรูปพรรณก็คงจะเฉียดๆ บาทละ 2.5 หมื่นบาทเข้าไปแล้ว 
นี่ยังถือว่าโชคดีอยู่หน่อย เพราะค่าเงินบาทมีแนวโน้มแข็งค่าเช่นกัน โดยทุกๆ 1 บาท ที่เงินบาทแข็งค่า จะช่วยให้เราซื้อทองในประเทศได้ถูกลงประมาณ 650 บาท 
เพราะฉะนั้น ต้องช่วยบรรเทาความทุกข์ในใจ วทจบ. และ วทจส. กันสักหน่อย
ออมทองอย่าออมเงิน 
ถึงตอนนี้จะมานั่งเก็บเงินรอไปซื้อทองทีเดียวคงไม่ทันแล้ว ไม่ว่าจะเก็บออมในรูปเงินฝากหรือการลงทุนในรูปแบบอื่นๆ เพราะราคาทองวิ่งแรงแซงหน้าผลตอบแทนจากการลงทุนทุกๆ รูปแบบไปหมดแล้ว เพราะฉะนั้นแทนที่จะออมเงินต้องเปลี่ยนเป็น “ออมทอง” แทน 
สำหรับคนที่ยังพอมีเวลาในการเก็บออมจะใช้วิธีการทยอยซื้อเป็นประจำ โดยใช้หลักการซื้อเฉลี่ย (Dollar Cost Averaging) โดยอาจจะกำหนดวันที่จะซื้อและจำนวนที่จะซื้อในแต่ละเดือนเอาไว้ให้ชัดเจน แต่อาจจะมีต้นทุนสักหน่อย เพราะราคาทองรูปพรรณจะราคาสูงกว่าทองคำแท่ง และยังมี “ค่ากำเหน็จ” อีกด้วย 
หรือจะไปใช้ “โปรแกรมออมทอง” บริษัท ออสสิริส ที่ช่วยให้เราทยอยซื้อทองได้ทุกวัน เพราะเขาจะนำเงินที่เราตั้งใจจะซื้อทองใน 1 เดือน ไปเฉลี่ยออกเป็นรายวัน และซื้อทองคำทุกวัน โดยจำนวนเงินที่จะออมจะเริ่มที่เดือนละ 1,000 บาท เป็นอย่างน้อย 
เมื่อได้จำนวนทองคำตามที่ตั้งใจไว้แล้ว สามารถนำมาแลกเป็นเหรียญทองคำหรือทองคำแท่งก็ได้ น้ำหนัก 1 สลึง ไปจนถึง 2 บาท โดยเสียค่ากำเหน็จ 90200 บาทต่อเหรียญ แต่หากเป็นทองคำแท่งน้ำหนักทอง 5 บาทขึ้นไป ไม่มีค่ากำเหน็จ
กองทองคำทำให้ซื้อทองถูก
เวลานี้ถ้า วทจบ.วทจส. คู่ไหนที่ยังไม่เคยรู้จักกับ “กองทุนทองคำ” น่าจะเป็นโอกาสที่จะเดินเข้าไปทำความรู้จัก เพราะกองทุนทองคำบางกองทุนช่วยให้เราซื้อทองคำได้ราคาถูกลง
ในปัจจุบันเรามีกองทุนทองคำอยู่ 14 กองทุน จากบริษัทหลักทรัพย์จัดการกองทุน (บลจ.) 12 แห่ง โดย “กองทุนทองคำ” ส่วนใหญ่ จะเป็นการลงทุนกองทุน SPDR Gold Trust ซึ่งเป็นอีทีเอฟที่จัดตั้งขึ้นภายใต้กฎหมายของประเทศสวิตเซอร์แลนด์ และกองทุน SPDR จะนำเงินไปซื้อทองคำแท่งมาเก็บไว้อีกทอดหนึ่ง ยกเว้น บลจ.ธนชาต จะซื้อขายทองคำแท่งที่ตลาดฮ่องกงและเก็บรักษาไว้ที่ฮ่องกง 
แต่กองทุนทองคำที่ทำให้ วทจบ.วทจส. ซื้อทองคำได้ราคาถูกลงกว่าการซื้อทองคำแท่ง คือ กองทุนทองคำที่มีการบริหารจัดการอัตราแลกเปลี่ยน 
นั่นเพราะในจังหวะที่ค่าเงินบาทแข็งค่าขึ้นเมื่อเทียบกับค่าเงินเหรียญสหรัฐ ราคาทองคำในต่างประเทศจะเพิ่มขึ้นในอัตราที่มากกว่าราคาทองคำในประเทศ เช่น ตั้งแต่ต้นปีจนถึงเมื่อสัปดาห์ก่อน ราคาทองคำต่างประเทศเพิ่มขึ้น 13% แต่ราคาทองคำในประเทศเพิ่มขึ้น 11% 
เพราะฉะนั้น กองทุนทองคำที่ป้องกันความเสี่ยงอัตราแลกเปลี่ยน จึงให้ผลตอบแทนใกล้เคียงกับราคาทองคำในต่างประเทศ ขณะที่กองทุนทองคำที่ไม่ได้ป้องกันความเสี่ยงเอาไว้ จะได้ผลตอบใกล้เคียงกับราคาทองคำในประเทศ
ดังนั้น การที่เราลงทุนในกองทุนทองคำที่มีการป้องกันความเสี่ยงอัตราแลกเปลี่ยนจะทำให้มีเงินเพิ่มมากกว่าราคาทองคำในประเทศประมาณ 2% และส่วนที่เพิ่มขึ้นนี้เองที่เราสามารถนำไปซื้อทองคำเพิ่ม หรือเหมือนซื้อทองคำได้ในราคาที่ถูกลง
เมื่อได้จำนวนเงินตามที่ต้องการแล้ว อาจจะไถ่ถอนหน่วยลงทุนแล้วนำไปซื้อทอง และบางกองทุนยังเปิดทางให้สามารถนำหน่วยลงทุนไปแลกเป็นทองคำแท่งก็ได้
อีทีเอฟทองคำทำให้ซื้อง่าย
นอกจากกองทุนทองคำแล้ว วันจันทร์ที่ 8 ส.ค.นี้ ยังจะมี “อีทีเอฟทองคำ” เข้ามาในตลาดหลักทรัพย์ให้ได้เลือกซื้อทองอีกรูปแบบหนึ่งด้วย โดยอีทีเอฟทองคำกองทุนแรก คือ กองทุนเปิดเคแทม โกลด์อีทีเอฟ แทร็กเกอร์ ใช้ชื่อย่อว่า GLD 
อีทีเอฟ GLD มีนโยบายลงทุนเหมือนกับกองทุนทองคำส่วนใหญ่ คือ ลงทุนในหน่วยลงทุนของกองทุน SPDR Gold Trust ที่ไม่มีการป้องกันความเสี่ยงอัตราแลกเปลี่ยน ทำให้ราคาทองคำจะเคลื่อนไหวไปทิศทางเดียวกับราคาทองคำในประเทศ 
ราคาตั้งต้นของ GLD จะอ้างอิงจากราคาทองคำแท่งที่ความบริสุทธิ์ 96.5% น้ำหนัก 1 บาททองคำ หารด้วย 1 หมื่น เช่น ทองคำแท่ง 1 บาท ราคา 23,550 ราคา GLD ที่ซื้อขายกันในตลาดหลักทรัพย์ก็จะประมาณ 2.35 บาท 
และถ้าซื้อขายกองทุน GLD ผ่านบริษัท ฮั่วเซ่งเฮง โกลด์ ฟิวเจอร์ส สามารถรับค่าขายคืนเป็นทองคำแท่ง น้ำหนักขั้นต่ำ 50 บาท จากห้างทองฮั่วเซ่งเฮงได้
นอกจากนี้ ถ้ารออีกหน่อยก็จะมีอีทีเอฟทองคำออกมาให้เลือกซื้ออีกหลายกองทุน เช่น กองทุนเปิดบัวหลวงเชโกลด์อีทีเอฟ (BCHAY) ของ บลจ.บัวหลวง ที่จะลงทุนทองคำแท่งที่มีความบริสุทธิ์ไม่น้อยกว่า 96.5% โดยซื้อและเก็บรักษาในประเทศโดยตรง 
ข้อดีของการซื้ออีทีเอฟทองคำ คือ ซื้อง่ายขายคล่อง เพราะสามารถซื้อขายได้ตลอดเวลาเหมือนหุ้น
ล็อกราคาทองด้วย โกลด์ ฟิวเจอร์ส 
แต่ถ้าวันนี้ยังมีเงินไม่มากพอจะซื้อทองคำจริงๆ เก็บไว้ และกลัวว่าราคาทองคำจะปรับเพิ่มขึ้น ก็เข้ามาซื้อ (Long) โกลด์ ฟิวเจอร์ส เอาไว้ เพราะการซื้อโกลด์ ฟิวเจอร์ส จะเป็นการ “ล็อกราคาทองคำ” ด้วยเงินจำนวนไม่มาก
เพราะถ้าเป็น มินิ โกลด์ ฟิวเจอร์ส ที่มีขนาดสัญญาเทียบเท่าทองคำน้ำหนัก 10 บาท จำนวน 1 สัญญา จะใช้เงินวางเป็นหลักประกันแค่ 9,500 บาทเท่านั้น และหากซื้อสัญญาที่จะครบกำหนดเดือน ต.ค. 2554 ในช่วงบ่ายวันที่ 5 ส.ค. 2554 จะเหมือนเป็นการล็อกราคาทองคำไว้ที่บาทละ 23,850 บาท
ปกติแล้ว โกลด์ ฟิวเจอร์ส จะคิดกำไรขาดทุนกันเป็นเงินสด ไม่ต้องส่งมอบทองคำกัน แต่มีบริษัทโบรกเกอร์ทองคำบางแห่ง เช่น บริษัท โกลเบล็ก โฮลดิ้ง แมนเนจเม้นท์ มีบริการแปลงสัญญา Long Gold Futures เป็นทองคำแท่ง 96.5% ยี่ห้อ GBX โดยต้องชำระเงินส่วนที่เหลือ บวกกับค่าธรรมเนียมแปลงสัญญาตามอัตราที่บริษัทกำหนดไว้ 
แต่ถ้าวิธีการทั้งหมดนี้มันยังไม่ได้ช่วยให้มีทองคำครบตามจำนวนที่ต้องการ อาจจะต้องบากหน้าไปเจรจากับ วทมย. และ วทพต. (ว่าที่แม่ยาย และ ว่าที่พ่อตา) ให้เปลี่ยนจากทองคำ เป็นทองหยิบ ทองหยอด ฝอยทอง น่าจะสบายกว่าเยอะ!!!